KLASA: 034-05/24-01/137

URBROJ: 711-02-01/02-2024-2

Zagreb, 04. listopada 2024. g.

**BARBARA ANTOLIĆ VUPORA**

**zastupnica u Hrvatskom saboru**

**Predmet: mišljenje na zahtjev obveznice Barbare Antolić Vupore,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 23. rujna 2024.g. pod KLASA: 034-05/24-01/137 zaprimilo zahtjev za mišljenje koje je podnijela Barbara Antolić Vupora, zastupnica u Hrvatskom saboru.

U podnesenom zahtjevu obveznica ističe kako je dana 21. rujna 2024.g. na Skupštini Saveza slovenskih kulturnih udruga postala predsjednica Saveza. Ističe da se Savez sastoji od 17 društava (udruga) diljem Hrvatske, a rad se financira putem natječaja u Hrvatskoj, Sloveniji te EU projekata. Obveznica moli mišljenje o mogućem sukobu interesa glede funkcioniranja Saveza, troškovima prijevoza, telefona i naknade za rad te kada navedenu funkciju može uvrstiti u imovinsku karticu.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., dalje ZSSI) na 61. sjednici održanoj 04. listopada 2024., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo je uvidom u Registar udruga utvrdilo da je Savez slovenskih društava u Republici Hrvatskoj neprofitna udruga čiji su članovi druga kulturna društva.

Sukladno čl. 18. st. 5. ZSSI-a obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Sukladno čl. 10. st. 4. ZSSI-a obveznici su dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godine s obzirom da je Zakon iz 2021.g. ukinuo obvezu podnošenja imovinske kartice povodom bitne promjene u imovini ili drugim podacima obveznika.

Slijedom navedenog, obveznica može istovremeno uz obnašanje dužnosti saborske zastupnice biti predsjednica Saveza slovenskih društava u Republici Hrvatskoj, bez prava na naknadu ili primanje dara u toj ulozi pod uvjetom da već nije član upravnih i nadzornih tijela u druge dvije neprofitne udruge ili zaklade. Obveznica kao predsjednica Saveza ima pravo na naknadu putnih i drugih opravdanih troškova nastalih u obavljanju funkcije predsjednice Udruge.

Nadalje, obveznica je prilikom podnošenja godišnje imovinske kartice dužna navesti da je predsjednica predmetne Udruge.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Barbara Antolić Vupora, elektroničkom dostavom
2. Objava na internetskoj stranici Povjerenstva
3. Pismohrana